tttarun/llama2_hindi huggingface dataset:
समस्या न तो लोकतंत्र में है और न ही संसदीय प्रणाली में, बल्कि मूल समस्या हमारे नैतिक मूल्यों के पतन की है जिसके कारण लोकतंत्र तथा जनमत के मूल्यों को पूर्ण सम्मान के साथ नहीं देखा जा रहा है। कथन को स्पष्ट करें।
उत्तर :
भूमिका में :- 
भारतीय शासन प्रणाली के सामान्य परिचय के साथ उत्तर प्रारंभ करें।
विषय-वस्तु में :-
लोकतंत्र/संसदीय प्रणाली का औचित्य एवं ‘समस्या’ का विवरण प्रस्तुत करें, जैसे :
औचित्य :
7 दशक तक के सफल लोकतंत्र ने यह सिद्ध कर दिया कि भारत के लिये यह उपयुक्त/उचित प्रणाली है।
‘संसदीय व्यवस्था’ ने भी अपनी श्रेष्ठता सिद्ध की है।
ये दोनों प्रणालियाँ किसी भी समाज एवं राज्य के लिये श्रेष्ठ होती हैं क्योंकि इनमें ‘जनहित’ की भावना सर्वोपरि होती है, अधिकारों की सुनिश्चितता होती है तथा अल्पसंख्यकों को भी समान रूप से राजनीतिक प्रक्रिया में भाग लेने का अवसर प्राप्त होता है।
समस्या :
वर्तमान समय में लोकतंत्र एवं संसदीय प्रणाली में मूल्यों का ह्रास तेज़ी से हो रहा है। अपराधियों का राजनीतिकरण तथा राजनीति का अपराधीकरण, संसद में अभद्र भाषा का प्रयोग, बहस का गिरता स्तर, सांसदों की खरीद-फरोख्त, चुनावों में धाँधली, कानून निर्माताओं द्वारा विधायिका में ‘पोर्न’ देखना आदि लोकतंत्र एवं संसद के गिरते मूल्यों को प्रमाणित करते हैं।
मानवीय मूल्यों के पतन के कारण इन संस्थाओं के पतन का विवरण प्रस्तुत करें, जैसे :
कोई भी संस्था स्वयं में अमूर्त होती है और ‘जनमत’ ही  इन्हें मूर्त बनाता है।
मतदाताओं तथा निर्वाचित होने वाले उम्मीदवारों पर संसद तथा लोकतंत्र का भविष्य आधारित होता है।
यदि दोनों के नैतिक मूल्य उच्च हैं तो निःसंदेह लोकतांत्रिक संस्थाओं का निष्पादन भी बेहतर होगा।
वर्तमान में बढ़ता सत्ता एवं धन का लालच समाज के साथ-साथ इन राजनीतिक संस्थाओं के पतन का मुख्य कारण है। 
राजनीतिज्ञ लालच देकर जनता का समर्थन हासिल करते हैं तथा जनता कभी मजबूरीवश तो कभी लालच एवं स्वार्थ के वशीभूत होकर इन्हें मत देती है जो कि अंततः लोकतंत्र में ह्रास का प्रमुख कारण बनता है।
अंत में प्रश्नानुसार संक्षिप्त, संतुलित एवं सारगर्भित निष्कर्ष प्रस्तुत करें।
नोट : निर्धारित शब्द-सीमा में उत्तर को विश्लेषित करके लिखें।
केस अध्ययन : आप विभाग प्रमुख के रूप में कार्यरत हैं। 6 माह पहले आपके कार्यालय में एक लड़की का स्थानांतरण हुआ है। उसका स्वभाव अत्यंत सौम्य और शालीन है। उसका कार्य प्रदर्शन भी बेहतर है। एक दिन वह आपके ऑफिस में आती है और 50 हज़ार रुपए की मांग करती है और इसके पीछे वह पारिवारिक समस्या को कारण बताती है। आप उसे अगले दिन आने के लिये कहते हैं। जब आप उसके परिवार की जानकारी जुटाते हैं तो आपको ऐसी किसी समस्या का पता नहीं चलता है। दूसरे दिन जब वह आपसे पैसे लेने आती है तो आप उसको झूठ बोलने के लिये डाँटते हैं। लेकिन वह लड़की आपको धमकी देती है कि यदि उसे पैसे नहीं दिये तो वह आप पर उत्पीड़न का केस कर देगी। प्रश्न : ऐसी स्थिति में आपकी ओर से क्या कार्रवाई होगी? प्रश्न : सभी कार्रवाइयों के गुण-अवगुण बताते हुए अंतिम फैसले का उल्लेख करें।
उत्तर :
प्रथम प्रश्न में केस स्टडी में दी गईं परिस्थितियों के अनुसार उपलब्ध विकल्पों को लिखें, जैसे :
उससे बिना कुछ पूछे पैसे दे दिये जाएँ।
उसे पैसे नहीं दिये जाएँ और डरा-धमकाकर ऑफिस से निकाल दिया जाए। 
उससे बात कर वास्तविकता को जानने का प्रयास किया जाए।
उसके द्वारा कही गई बातों की रिकॉर्डिंग कर उसके विरुद्ध पुलिस में मामला दर्ज कराया जाए।
द्वितीय प्रश्न में सभी कार्रवाइयों के गुण-अवगुण बताते हुए अंतिम फैसले का उल्लेख करें।
विकल्प (1) को अपनाने से किसी भी असामान्य स्थिति से बचा जा सकता है यद्यपि इससे आर्थिक घाटा होगा। 
♦ लेकिन इस विकल्प को चुनना, उस लड़की को अनैतिक कार्यों के लिये प्रोत्साहन देना होगा। हो सकता है वह इसे बार-बार दोहराए और अंततः यह उसकी अभिवृत्ति का हिस्सा बन जाए।
विकल्प (2) को चुनने से शायद लड़की को सबक सिखाया जा सके जिससे वह आगे से गलत कार्य करने से डरेगी।
♦ किंतु इस विकल्प को चुनना भी नैतिक नहीं कहा जा सकता क्योंकि पिछले 6 माह में उसका व्यवहार और कार्य निष्पादन अच्छा रहा है। यदि उसके साथ ऐसा किया जाता है तो हो सकता है कि यह उसकी गरिमा को चोट पहुँचाए।
विकल्प (3) सबसे बेहतर विकल्प हो सकता है। क्योंकि उसके व्यवहार में आए अचानक परिवर्तन का कोई कारण जरूर है।
♦ यहाँ भावनात्मक बुद्धि और समानुभूति जैसे तत्त्वों के प्रयोग तथा अनुनय द्वारा वास्तविकता को जानने की कोशिश की जानी चाहिये।
विकल्प (4) विकल्प (2) के समान एक कठोर कदम होगा, अतः इस विकल्प को चुनना वांछनीय नहीं होगा।
अतः विकल्प (3) का चुनाव सबसे बेहतर होगा।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट : निर्धारित शब्द-सीमा में विश्लेषित करके लिखें।
निम्नलिखित पर संक्षिप्त टिप्पणी कीजिये। (1) अंतःकरण की आवाज़ (2) विवेक का संकट
उत्तर :
अंतःकरण की आवाज़ : अंतःकरण की आवाज़ से तात्पर्य उस आतंरिक प्रेरणा से है जो हमारे किसी व्यवहार के नैतिक या अनैतिक होने को बताता है। अंतःकरण की आवाज़ पवित्र होती है तथा यह अक्सर नैतिक निर्णय लेने के लिये प्रेरित करती है। चूँकि मनुष्य की अंतरात्मा बाह्य दबावों व परिस्थितियों से निर्देशित नहीं होती, इसलिये यह किसी कृत्य के नैतिक या अनैतिक होने का निर्णय अधिक श्रेष्ठता से कर पाती है। गांधी जी तो अंतरात्मा की आवाज़ को ही सर्वोच्च मानते थे तथा उनके कई निर्णयों का नैतिक आधार अंतरात्मा की आवाज़ ही थी। इसी तरह प्रसिद्ध मनोवैज्ञानिक सिग्मंड फ्रायड जिस इड, ईगो, सुपर ईगो की बात करते हैं उसमें सुपर ईगो अर्थात् नैतिक मन अंतरात्मा की आवाज़ ही है। सार रूप में कहें तो भौतिक लाभ-हानि, सांसारिक अर्थों से परे नैतिकता-अनैतिकता की जो आवाज़ मन के अंदर से आती है, वही अंतःकरण की आवाज़ है। उदाहरण के लिये जब कोई चोरी कर रहा होता है तथा उसे कोई देख नहीं रहा होता है तब भी अंतःकरण की आवाज़ उसे बताती है कि वह गलत कर रहा है।
विवेक का संकट : विवेक का संकट से तात्पर्य एक ऐसी स्थिति से है जब हम यह फैसला नहीं कर पाते हैं कि कौन-सा कृत्य सही है और कौन-सा गलत, अर्थात् सही के रूप में किसी एक पक्ष को चुनना संभव नहीं हो पाता। दूसरे शब्दों में कहें तो विवेक का संकट उस स्थिति को कहते हैं जब अंतरात्मा दो परस्पर विरोधी मूल्यों या विकल्पों में से किसी एक के पक्ष में कोई ठोस निर्णय न दे सके। यह उस नैतिक दुविधा को दर्शाता है जब किसी एक  केपक्ष में निर्णय लेते समय दूसरे पक्ष के अनैतिक हो जाने का डर हो।
विचार और व्यवहार, किसी व्यक्ति की अभिवृत्ति से संबंधित हैं और ये आपस में एक-दूसरे को महत्त्वपूर्ण रूप से प्रभावित करते हैं। टिप्पणी करें।
उत्तर :
भूमिका में:-
विचार और व्यवहार का संबंध अभिवृत्ति के साथ बताते हुए उत्तर प्रारंभ करें।
विषय-वस्तु में:-
अभिवृत्ति कैसे इनके निर्धारण में भूमिका निभाती है और विचार तथा व्यवहार कैसे अभिवृत्ति का निर्माण करते हैं इसका उल्लेख करें, जैसे :
जिस प्रकार व्यवहार और विचार अभिवृत्ति को प्रभावित करते हैं, वैसे ही अभिवृत्ति भी विचार और व्यवहार को प्रभावित करती है।
उदाहरणस्वरूप, यदि कोई व्यक्ति नशे के प्रति सकारात्मक अभिवृत्ति रखता है तो उसके विचार और व्यवहार उस व्यक्ति, जो कि नशे को गलत प्रवृत्ति मानता है, के प्रति नकारात्मक हो जाते हैं और वह नशे के संबंध में सकारात्मक तर्क प्रस्तुत करता है। 
विचार एवं व्यवहार और अभिवृत्ति एक-दूसरे को महत्त्वपूर्ण रूप से प्रभावित करते हैं किंतु कुछ अध्ययन इस संबंध पर संदेह व्यक्त करते हैं। ऐसे दो अध्ययन हैं : 
♦ 1930 के आरंभिक वर्षों में लॉपियर द्वारा अमेरिका में चीनी जोड़ों के संबंध में किया गया अध्ययन।
♦ कोरे द्वारा परीक्षा में धोखाधड़ी करने के लिये विद्यार्थियों की अभिवृत्ति संबंधी अध्ययन।
इन दोनों अध्ययनों में विचार, व्यवहार और अभिवृत्ति में नकारात्मक संबंध देखने को मिला।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में उत्तर को विश्लेषित करके लिखें।
केस अध्ययन : आप एक ज़िले के ज़िलाधीश हैं। आपके ज़िले के एक प्रमुख स्थान पर मंदिर/मस्जिद में सुबह-शाम उपासना/नमाज़ के समय काफी शोर-शराबा होता है। उस क्षेत्र में रहने वाले विद्यार्थियों का एक समूह आपसे शिकायत करता है कि इस शोर के कारण वे पढ़ नहीं पाते हैं। आपके ज़िले में इस समय सांप्रदायिकता का माहौल नहीं है किंतु आपको डर है कि कोई कदम उठाने से माहौल बिगड़ सकता है। प्रश्न : आप क्या कदम उठाएंगे और क्यों ?
उत्तर :
मामले की परिस्थितियों से उत्पन्न मुद्दों को लिखें, जैसे :
धार्मिक संगठन का धार्मिक स्वतंत्रता का अधिकार जिसमें धर्म का प्रचार करने की स्वाधीनता भी शामिल है।
विद्यार्थियों का शिक्षा का अधिकार तथा गरिमापूर्ण जीवन का अधिकार जिसमें निहित है कि व्यक्ति को मानवोचित परिस्थितियाँ मिलनी चाहिये। 
उपर्युक्त मुद्दों को ध्यान में रखते हुए आप द्वारा की गई कार्यवाही और उसके आधार को लिखें, जैसे :
उपर्युक्त दोनों मुद्दों को ध्यान में रखते हुए यह स्पष्ट होता है कि विद्यार्थियों का गरिमापूर्ण जीवन का अधिकार धार्मिक प्रचार के अधिकार की तुलना में अधिक महत्त्वपूर्ण है। इसके लिये निम्नलिखित कदम उठाए जा सकते हैं, जैसे :
♦ धार्मिक संगठनों के प्रमुख सदस्यों से बात करके उन्हें समझाया जाए कि विद्यार्थियों की पढ़ाई किसी भी अन्य विषय की तुलना में अधिक महत्त्वपूर्ण है। 
♦ सर्वोच्च न्यायालय का आदेश जिसमें स्पष्ट कहा गया है कि रात 10 बजे के बाद और सुबह 6 बजे के पहले, आपात स्थितियों को छोड़कर लाउडस्पीकर यंत्रों का प्रयोग करना मना है, से सभी को अवगत कराया जाए। 
♦ बुद्धिमत्ता का प्रयोग कर उस समुदाय के कुछ ज़िम्मेदार युवक-युवतियों तथा विद्यार्थियों के माता-पिता को भी सहमति बनाने की प्रक्रिया में शामिल किया जा सकता है। 
♦ यदि उपर्युक्त सभी प्रयास निष्फल होते हैं और धार्मिक संगठनों के प्रतिनिधि अपनी नाजायज़ मांगों पर अड़े रहते हैं तो कठोरतापूर्वक सर्वोच्च न्यायालय के आदेश को लागू करवाया जा सकता है। 
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में विश्लेषित करके लिखें।
अभिवृत्ति से क्या तात्पर्य है? इसके क्या-क्या कृत्य हैं? समझाएँ।
उत्तर :
भूमिका में :-
अभिवृत्ति को स्पष्ट करते हुए उत्तर प्रारंभ करें।
विषय-वस्तु में :-
अभिवृत्ति के कृत्यों को विश्लेषित करते हुए स्पष्ट चर्चा करें, जैसे :
अनुकूलन
ज्ञान
स्व-अभिव्यक्ति
इगो-डिफेन्सिव आदि।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट : निर्धारित शब्द-सीमा में उत्तर को विश्लेषित करके लिखें।
प्रशासकीय विवेक से क्या अभिप्राय है? यह क्यों आवश्यक है? इसके प्रभावों की चर्चा कीजिये।
उत्तर :
भूमिका में :-
प्रशासकीय विवेक को स्पष्ट करते हुए उत्तर प्रारंभ करें।
विषय-वस्तु में :-
प्रशासकीय विवेक की आवश्यकता और इसके प्रभाव की चर्चा करें, जैसे :
आवश्यकता में :
लोकसेवक या प्रशासनिक अधिकारी लोक नीति के संचालन में केवल सहायक की भूमिका में नहीं होते हैं बल्कि वे लोक कल्याण से संबंधित मुद्दों यथा- भोजन, वस्त्र, आवास आदि के बारे में निर्णय लेते हैं।
लोक नीतियों को व्यावहारिक रूप देने के लिये और उन्हें परिस्थितियों के अनुकूल बनाने के लिए विवेक की आवश्यकता होती है।
सकारात्मक प्रभाव :
प्रशासकीय विवेक के कारण ही लोक नीतियों का श्रेष्ठ समायोजन संभव हो पाता है।
प्रशासकीय विवेक के प्रभाव से प्रशासनिक संस्थाओं का सरल और बेहतर संचालन सुनिश्चित हो पाता है।
नकारात्मक प्रभाव :
प्रशासकीय विवेक विकल्पों की बहुलता की स्थिति में नैतिक बाधाएँ भी उत्पन्न करता है।
विवेक निरंकुशता को बढ़ावा देता है ऐसे में यह विवेकहीनता की ओर अग्रसर हो जाता है।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट : निर्धारित शब्द-सीमा में उत्तर को विश्लेषित करके लिखें।
केस अध्ययन : सरकार ने देश में उद्यमिता और रोज़गार को बढ़ावा देने के लिये स्टार्ट अप योजना आरंभ की है जिसके तहत स्टार्ट अप स्थापित करने वाले को वित्तीय व अन्य सहायता प्रदान करने का प्रावधान शामिल है। आप एक MNC में उच्च वेतन के साथ कार्यरत हैं। स्टार्ट अप योजना से प्रभावित तथा राष्ट्र भावना से प्रेरित हो आपने जॉब से त्यागपत्र दे दिया और किसानों द्वारा उत्पादित उत्पादों के विपणन और प्रसंस्करण क्षेत्र में सेवा प्रदान करने हेतु स्टार्ट अप स्थापित करने का निर्णय लिया। इसके लिये आपको 10 करोड़ रुपए की आवश्यकता है। आप सरकार के पास लोन के लिये आवेदन करते हैं किंतु सभी अनुमतियों को प्राप्त करने के लिये आपसे पैसे की मांग की जाती है। 1 साल बाद भी आप अपने स्टार्ट अप को आरंभ नहीं कर पाए हैं। प्रश्न : ऐसी स्थिति में आपके पास कौन-कौन से विकल्प हैं? प्रश्न : विभिन्न विकल्पों के गुण-अवगुण बताते हुए सर्वोत्तम कार्रवाई को बताएँ।
उत्तर :
पहले प्रश्न में केस स्टडी में दी गई परिस्थितियों के अनुसार उपलब्ध विकल्प लिखें, जैसे :
पुनः किसी कंपनी को ज्वॉइन कर लेना चाहिये। मांगे गए पैसे दे देने चाहिये। अनुमति प्रदान करने वाले पदाधिकारी के उच्चाधिकारियों के समक्ष मामले को लाना चाहिये।  भ्रष्टाचार निरोधक ब्यूरो में मामला दर्ज करवाना चाहिये। मीडिया में मामले को एक्सपोज करना चाहिये। 
दूसरे प्रश्न में पहले प्रश्न के सभी विकल्पों के गुण-अवगुण का उल्लेख करते हुए सबसे बेहतर विकल्प और उसके आधार को स्पष्ट करें, जैसे :
विकल्प (1) एक अच्छा विकल्प है क्योंकि पहले ही एक साल खराब हो चुका है और परिणाम शून्य है। यदि ऐसा नहीं किया जाता तो संभव है फिर से बेहतर रोज़गार न मिल पाए। 
♦ किंतु इस विकल्प को चुनना उन लोगों को प्रोत्साहन देना है, जो अनैतिक और भ्रष्ट गतिविधियों में शामिल हैं। इसलिये आवश्यक है कि अपने और दूसरों के कल्याण हेतु कार्यवाही की जाए।
विकल्प (2) को भी चुनना सही नहीं हो सकता। यह भ्रष्टाचार निरोधक अधिनियम के तहत एक भ्रष्ट गतिविधि है। 
विकल्प (3) को चुनने से संबंधित प्राधिकारी पर उचित कार्यवाही हो सकेगी। अतः यह विकल्प चुना जा सकता है। 
♦ किंतु यदि उच्च प्राधिकारी भी इसमें शामिल हों तो यह विकल्प अप्रभावी हो सकता है। 
विकल्प (4) यह एक बेहतर विकल्प होगा। 
♦ इससे संबंधित भ्रष्ट अधिकारी पर तो कार्यवाही होगी ही, साथ में अन्य भ्रष्ट लोग भी हतोत्साहित होंगे। 
विकल्प (5) यह भी एक बेहतर विकल्प होगा।
♦ मीडिया में जाने से जहाँ एक तरफ मामला प्रकाश में आएगा वहीं, सरकार भी कार्यवाही के लिये बाध्य होगी।
इस प्रकार प्रारंभिक तौर पर विकल्प (3) को चुनना चाहिये। यदि यह अप्रभावी रहता है तो विकल्प (4) और (5) का प्रयोग करना चाहिये।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में विश्लेषित करके लिखें।
एक स्वस्थ और बेहतर समाज के निर्माण के लिये व्यक्ति का मानवीय मूल्यों से युक्त होना परम आवश्यक है, वहीं मानवीय मूल्यों से युक्त समाज ही बेहतर मूल्यों से युक्त व्यक्ति का निर्माण कर सकता है। टिप्पणी करें।
उत्तर :
भूमिका में:-
मूल्यों को स्पष्ट करते हुए उत्तर प्रारंभ करें।
विषय-वस्तु में:-
प्रश्न के मूल भाव को समझते हुए समाज और व्यक्ति एक-दूसरे के मूल्यों के विकास में किस प्रकार सहायक हैं, इस पर चर्चा करें, जैसे:
समाज का निर्माण व्यक्तियों के मिलने से बने समूहों द्वारा होता है।
सामाजीकरण की प्रक्रिया में व्यक्ति उन्हीं मूल्यों को प्राप्त करता है जो समाज में विद्यमान होते हैं, जैसे :
♦ धार्मिक मान्यताएँ। 
♦ रीति-रिवाज।
♦ निर्णय-निर्माण की प्रक्रिया।
♦ समानता और एकीकरण।
♦ पर्यावरण संरक्षण।
♦ महिलाओं के प्रति व्यवहार।
♦ ईमानदारी आदि। 
इसी प्रकार जब व्यक्ति परिपक्व हो जाता है तो वह स्वयं मूल्यों के विकास का कारक बन जाता है, जैसे:
समाज का एक नेता जिसको युवा वर्ग अपना आदर्श मानता है यदि बाहुबल, अवैध कार्यों आदि में लिप्त है तो ऐसे ही मूल्यों का विकास युवा वर्ग में होगा, फलस्वरूप समाज का पतन होना निश्चित है। 
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में उत्तर को विश्लेषित करके लिखें।
नोलन समिति द्वारा निर्धारित नैतिक मानकों को संक्षिप्त में उल्लिखित करते हुए द्वितीय प्रशासनिक सुधार द्वारा मंत्रियों के लिये नैतिक संहिता और आचरण संहिता पर दिये गए सुझावों का उल्लेख करें।
उत्तर :
भूमिका में:-
नोलन समिति द्वारा निर्धारित नैतिक मानकों की चर्चा के साथ उत्तर प्रारंभ करें।
विषय-वस्तु में :-
द्वितीय प्रशासनिक सुधार आयोग के अनुसार, मंत्रियों के लिये नैतिक संहिता और आचरण संहिता में निम्नलिखित को शामिल किया जाना चाहिये, जैसे :
सर्वोच्च नैतिक मानकों को बनाए रखना चाहिये।
मंत्रियों को उनके कार्यों के लिये उत्तरदायी ठहराया जाना चाहिये।
सार्वजनिक व निजी लाभों के फलस्वरूप उत्पन्न ‘हित संघर्ष’ का बेहतर प्रबंधन किया जाना चाहिये।
मंत्रियों को सार्वजनिक साधनों का प्रयोग अपने दल या राजनैतिक प्रयोजन के लिये नहीं करना चाहिये।
सरकारी कर्मचारियों के कर्त्तव्यों व उत्तरदायित्वों के साथ टकराव से बचने के लिये मंत्रियों को सिविल सेवा की राजनैतिक निष्पक्षता को बनाए रखना चाहिये।
मंत्रियों को गोपनियता का पालन करना चाहिये।
मंत्रियों को संविधान के अनुसार लोगों के अधिकतम कल्याण के लिये कार्य करना चाहिये।
मंत्रियों को निष्पक्षता, समानता, वस्तुनिष्ठता जैसे मूल्यों का पालन करना चाहिये।
मंत्रियों को उपलब्ध सूचनाओं का दुरुपयोग नहीं करना चाहिये।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में उत्तर को विश्लेषित करके लिखें।
केस अध्ययन : मान लीजिये कि आप एक निर्माण कंपनी में सीईओ के पद पर कार्यरत हैं। ‘सबके लिये आवास योजना’ के तहत भवन निर्माण के लिये सरकार बोली आमंत्रित करती है। आपकी कंपनी पहले भी सरकारी निर्माण कार्यों में कार्यरत रही है और उच्च गुणवत्ता युक्त कार्य कम खर्च में करने के लिये प्रसिद्ध रही है। आपके कार्य की गुणवत्ता और लागत दोनों आपके प्रतिस्पर्द्धियों से बेहतर हैं। इस पर भी संबंधित अधिकारी टेंडर पास करने के लिये रिश्वत की मांग करता है। टेंडर की प्राप्ति आपके और आपकी कंपनी, दोनों के लिये महत्त्वपूर्ण है। टेंडर न मिलने का अर्थ होगा, आपकी कंपनी की ग्रोथ में गिरावट। साथ ही यह आपके कॅरियर को भी प्रभावित कर सकता है। प्रश्न : ऐसी स्थिति में आपके पास क्या विकल्प होंगे? प्रश्न : सभी विकल्पों के गुण-अवगुण का उल्लेख करते हुए बताएँ कि सबसे बेहतर रास्ता क्या होगा और क्यों?
उत्तर :
पहले प्रश्न में केस स्टडी में दी गई परिस्थितियों के अनुसार उपलब्ध विकल्प लिखें, जैसे :
मांगी गई रिश्वत की राशि दे दूंगा।
रिश्वत के विरुद्ध उपयुक्त प्राधिकारी के पास केस करूंगा।
अपनी कंपनी के प्रबंधन से बात करूंगा।
मीडिया में एक्सपोज करूंगा।
दूसरे प्रश्न में पहले प्रश्न के सभी विकल्पों के गुण-अवगुण का उल्लेख करते हुए सबसे बेहतर विकल्प और उसके आधार को स्पष्ट करें, जैसे :
विकल्प 1 चुनने से न केवल टेंडर की प्राप्ति हो सकेगी बल्कि यह कॅरियर एवं कंपनी के लिये लाभदायक होगा, लेकिन रिश्वत देना उतना ही अनैतिक है, जितना रिश्वत लेना।
विकल्प 2 एक अच्छा विकल्प हो सकता है ताकि उस भ्रष्ट अधिकारी पर कार्यवाही हो सकेगी। हालाँकि इसका परिणाम टेंडर मिलने में देरी हो सकती है लेकिन यह विकल्प सबसे बेहतर विकल्प होगा।
विकल्प 3 में प्रबंधन द्वारा उचित निर्णय लिये जाने से अधिकतम लाभ की स्थिति प्राप्त हो सकेगी और कॅरियर भी प्रभावित नहीं होगा। किंतु इस विकल्प में कुछ दोष हैं -
♦ यदि प्रबंधन रिश्वत देने का निर्णय लेता है तो इस अनैतिक कार्य में सहभागी बनना होगा। वहीं, अगर रिश्वत देने का निर्णय नहीं लेता है तो टेंडर की प्राप्ति नहीं हो सकेगी।
♦ वैसे भी यदि टेंडर कोई और प्राप्त करता है तो वह रिश्वत के आधार पर ही मिलेगा। अतः यहाँ प्रबंधन की उचित कार्यवाही विकल्प (2) ही हो सकती है।
विकल्प 4 भी संभव है ताकि मामला प्रकाश में आ सके और अधिकारी पर आवश्यक कार्यवाही हो सके। किंतु यह भी संभव है कि मीडिया सीधे उस अधिकारी से ही गठजोड़ कर ले और टेंडर किसी और को दे दिया जाए।
अतः विकल्प 2 को चुनना ही सही रहेगा।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट : निर्धारित शब्द-सीमा में विश्लेषित करके लिखें।
अनुनय को परिभाषित करते हुए एक प्रभावी अनुनय के लिये आवश्यक विशेषताओं का उल्लेख करें। क्या एक प्रशासक के लिये अनुनय का कोई महत्त्व है? टिप्पणी करें।
उत्तर :
भूमिका में:-
अनुनय को परिभाषित करते हुए उत्तर प्रारंभ करें। 
विषय-वस्तु में:-
भूमिका से लिंक रखते हुए प्रथम पैराग्राफ में अनुनय के लिये आवश्यक विशेषताओं पर चर्चा करें, जैसे :
श्रोताओं/दर्शकों/पाठकों की विशेषता के अनुसार सूचना प्रदान करना। उदाहरणस्वरूप बुद्धिमता वाले लोगों को एकतरफा संदेशों से अनुनय नहीं किया जा सकता।
दी जाने वाली सूचना का स्रोत प्राधिकृत और सटीक हो।
संदेश प्रदान करने वाला व्यक्ति विशेषज्ञ, भरोसेमंद और दर्शकों को आकर्षित करने वाला होना चाहिये।
संदेश की प्रकृति सरल, सीधी, एकतरफा (औसत स्तर के आत्मसम्मान वाले व्यक्तियों के लिये) और दोतरफा (परिष्कृत रुचि वाले व्यक्तियों के लिये) होनी चाहिये।
संज्ञानात्मक मार्ग का प्रयोग किया गया हो। इसके अंतर्गत आँकड़ों अथवा स्रोत के माध्यम से मूल्यांकन करने तथा अभिवृत्ति को परिवर्तित करने वाले निष्कर्ष पर पहुँचने के लिये प्रोत्साहित किया जाता है।
द्वितीय पैराग्राफ में एक प्रशासक के लिये अनुनय के महत्त्व पर टिप्पणी करें, जैसे :
विभिन्न सरकारी कार्यक्रमों के प्रभावी कार्यान्वयन के लिये लोगों में जागरूकता हेतु अनुनय महत्त्वपूर्ण भूमिका निभा सकता है। 
एक प्रशासक पारिवारिक झगड़ों, जातीय और सांप्रदायिक संघर्षों जैसे संवेदनशील मुद्दों से निपटने में अनुनय का प्रभावी उपयोग कर सकता है।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में उत्तर को विश्लेषित करके लिखें।
कार्य संस्कृति से क्या तात्पर्य है? एक अनुकूल कार्य संस्कृति के महत्त्व का उल्लेख करें। वर्तमान में सरकारी कार्यालयों में बेहतर कार्य संस्कृति का अभाव है। इसके कारणों का उल्लेख करते हुए कार्य संस्कृति की बेहतरी के उपाय सुझाएँ।
उत्तर :
भूमिका में:-
कार्य संस्कृति के अर्थ को स्पष्ट करते हुए उत्तर प्रारंभ करें। 
विषय-वस्तु में:-
प्रथम पैराग्राफ में कार्य संस्कृति के प्रकारों यथा- मज़बूत और कमजोर कार्य संस्कृति पर संक्षिप्त चर्चा के साथ अनुकूल कार्य संस्कृति के महत्त्व को लिखें, जैसे :
एक स्वस्थ कार्य संस्कृति कर्मचारियों की संतुष्टि को बढ़ाती है और उत्पादकता में वृद्धि लाती है।
इससे कार्यस्थल पर स्वस्थ प्रतिस्पर्द्धा को बढ़ावा मिलता है।
दीर्घकाल में कोई भी संगठन, उसकी कार्य संस्कृति से पहचाना जाता है। 
संगठन में कार्य संस्कृति कर्मचारियों को एक मंच पर लाकर सभी के साथ समान व्यवहार को सुनिश्चित करती है। इससे एक कर्मचारी संगठन में बेहतर ढंग से समायोजन कर पाता है।
कार्य संस्कृति विभिन्न पृष्ठभूमि से आए कर्मचारियों में कार्यस्थल पर एकता की भावना पैदा करती है।
द्वितीय पैराग्राफ में वर्तमान में सरकारी कार्यालयों में बेहतर कार्य संस्कृति के अभाव के कारणों का उल्लेख करते हुए संस्कृति की बेहतरी के लिये उपाय लिखें, जैसे : 
कारणों में:
उदासीनता।
उत्तरदायित्व और जवाबदेही का अभाव।
भ्रष्टाचार।
सही व्यक्ति को उचित कार्य का आवंटन नहीं।
कार्य से जुड़े स्पष्ट दिशा-निर्देशों का अभाव।
अत्यधिक तनाव। 
लैंगिक भेदभाव और उत्पीड़न।
शक्तियों का अत्यधिक केंद्रीकरण और सहकारिता का अभाव। 
उपाय:
बायोमेट्रिक मशीनों का प्रयोग। 
कार्य निष्पादन के आधार पर वेतन वृद्धि और पदोन्नति को सुनिश्चित करना।
भ्रष्टाचार निवारण अधिनियम, 1988 की समीक्षा। 
सूचना का अधिकार, सिटीज़न चार्टर जैसे प्रावधानों का प्रभावी क्रियान्वयन। 
नागरिकों में जागरूकता लाना।
सूचना और संचार प्रौद्योगिकी के प्रयोग को बढ़ावा। 
कोड ऑफ कंडक्ट और कोड ऑफ एथिक्स का निर्माण तथा इनका क्रियान्वयन।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में उत्तर को विश्लेषित करके लिखें।
केस अध्ययन : आप दिल्ली में कपड़े के व्यापारी हैं। आप अपने बच्चे का दिल्ली के सर्वश्रेष्ठ स्कूल में दाखिला कराना चाहते हैं। प्रवेश की संपूर्ण प्रक्रिया के बाद जब प्रवेश की अंतिम लिस्ट जारी की जाती है तो आपके बच्चे का नाम उसमें नहीं होता है। अगले दिन आपके पास आपके यहाँ काम करने वाला कर्मचारी आता है और अपने बच्चे के उसी स्कूल में एडमिशन की बात करता है। आप अचंभित हो जाते हैं। कुछ दिन बाद आपको पता चलता है कि उसके बच्चे का एडमिशन ‘शिक्षा के अधिकार’ के तहत आरक्षित सीट पर हुआ है। ऐसी स्थिति में आप भी फर्ज़ी कागज़ों के सहारे एडमिशन दिलाने का फैसला करते हैं। आप स्कूल में दस्तावेज़ जमा कर देते हैं। इसी दौरान एक एनजीओ द्वारा आरक्षित सीटों पर हो रहे फर्ज़ीवाड़े के मुद्दे को प्रकाश में लाया जाता है। इसकी जाँच के लिये कमेटी गठित की जाती है। इसमें आपके पकड़े जाने की संभावना है फलस्वरूप, आप किसी पिछड़े क्षेत्र में गरीब बनकर रहते हैं। वहाँ आपकी मुलाकात एक व्यक्ति से होती है जिसकी लड़की का एडमिशन भी उस स्कूल में होने की संभावना है। जब लॉटरी के माध्यम से स्कूल में अंतिम लिस्ट तैयार की जाती है, तो आपके लड़के का नाम उसमें होता है लेकिन उस गरीब की बच्ची का नहीं। प्रश्न : इसमें कौन-कौन से नैतिक मुद्दे शामिल हैं? प्रश्न : इस स्थिति में आपके द्वारा की जाने वाली कार्यवाही को बताएँ।
उत्तर :
भूमिका में :- 
नैतिक मुद्दे को स्पष्ट करते हुए उत्तर प्रारंभ करें।
विषय-वस्तु में :- 
पहले प्रश्न की विषय-वस्तु में केस अध्ययन में शामिल नैतिक मुद्दों की पहचान कर उनके आधार को स्पष्ट करते हुए विश्लेषित करके लिखें, जैसे :
भ्रष्टाचार।
शिक्षा के अधिकार का उल्लंघन।
न्याय की प्राप्ति।
दूसरे प्रश्न की विषय-वस्तु चूँकि आपके विचारों से संबंधित है अतः पहले प्रश्न के नैतिक मुद्दों को ध्यान में रखते हुए अपने विचारों को लिखें। इसमें निम्नलिखित विकल्पों को शामिल किया जा सकता है, जैसे :
सबसे पहले मैं अपनी गलती को स्वीकार करते हुए अपने बच्चे का दूसरे स्कूल में एडमिशन कराऊंगा ताकि वह सीट किसी गरीब को मिल सके।
मैं जाँच कमेटी को वास्तविक स्थिति से अवगत कराऊंगा ताकि स्कूलों में हो रहे फर्जीवाड़े की वास्तविकता लोगों के सामने आ सके। 
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट : निर्धारित शब्द-सीमा में विश्लेषित करके लिखें।
राजनैतिक अभिवृत्ति से क्या तात्पर्य है? राजनैतिक अभिवृत्ति को प्रभावित करने वाले कारकों का उल्लेख करते हुए इसके महत्त्व को बताएँ।
उत्तर :
भूमिका में:- 
राजनैतिक अभिवृत्ति को परिभाषित करते हुए उत्तर प्रारंभ करें। 
विषय-वस्तु में:-
भूमिका से लिंक रखते हुए प्रथम पैराग्राफ में राजनैतिक अभिवृत्ति को प्रभावित करने वाले कारकों का वर्णन करें, जैसे :
धर्म
आयु
आर्थिक स्थिति
निवास स्थल
परिवार/लिंग
रेस/जाति/सोसाइटी
मीडिया/सोशल मीडिया
उपर्युक्त कारकों को विश्लेषित करते हुए द्वितीय पैराग्राफ में राजनैतिक अभिवृत्ति के महत्त्व को बताएँ, जैसे :
राजनैतिक अभिवृत्ति सरकार और संबंधित सामाजिक तथा आर्थिक मुद्दों के बारे में हमारे सोचने या महसूस करने के तरीके का वर्णन है।
हम अपनी राजनैतिक अभिवृत्ति के आधार पर राजनैतिक निर्णय लेते हैं।
इसके द्वारा हम अपने हितों को अधिकतम करने का प्रयास करते हैं। 
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट: निर्धारित शब्द-सीमा में विश्लेषित करके लिखें।